C 435/17

KOMISIJAS LĒMUMS

(2022. gada 14. novembris),

ar ko Eiropas Savienības vārdā apstiprina grozījumu XIII pielikuma 1. papildinājumā Tirdzniecības nolīgumā starp Eiropas Savienību un tās dalībvalstīm, no vienas puses, un Kolumbiju, Ekvadoru un Peru, no otras puses

(2022/C 435/07)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes Lēmumu 2012/735/ES (2012. gada 31. maijs) par to, lai Savienības vārdā parakstītu un provizoriski piemērotu Tirdzniecības nolīgumu starp Eiropas Savienību un tās dalībvalstīm, no vienas puses, un Kolumbiju un Peru, no otras puses (1), un jo īpaši tā 4. pantu,

ņemot vērā Padomes Lēmumu (ES) 2016/2369 (2016. gada 11. novembris) par to, lai Savienības vārdā parakstītu un provizoriski piemērotu Pievienošanās protokolu Tirdzniecības nolīgumam starp Eiropas Savienību un tās dalībvalstīm, no vienas puses, un Kolumbiju un Peru, no otras puses, lai ņemtu vērā Ekvadoras pievienošanos (2),

tā kā:

(1) Tirdzniecības nolīgums starp Eiropas Savienību un tās dalībvalstīm, no vienas puses, un Kolumbiju, Ekvadoru un Peru, no otras puses (“nolīgums”), vēl nav stājies spēkā. Nolīgumu provizoriski piemēro visām trim valstīm.

(2) Tomēr nolīguma 209. pantā paredzēts, ka pēc tam, kad saskaņā ar 208. pantu ir pabeigta iebildumu procedūra un izskatītas ģeogrāfiskās izcelsmes norādes, pastāv iespēja nolīguma XIII pielikuma 1. papildinājumā iekļaut jaunas ģeogrāfiskās izcelsmes norādes.

(3) Kolumbija iesniedza Savienībai pieprasījumu nolīguma XIII pielikuma 1. papildinājumā iekļaut jaunu ģeogrāfiskās izcelsmes norādi. Savienība ir pabeigusi iebildumu procedūru un vienas jaunas Kolumbijas ģeogrāfiskās izcelsmes norādes izskatīšanu.

(4) Peru iesniedza Savienībai pieprasījumu nolīguma XIII pielikuma 1. papildinājumā iekļaut jaunas ģeogrāfiskās izcelsmes norādes. Savienība ir pabeigusi iebildumu procedūru un sešu jaunu Peru ģeogrāfiskās izcelsmes norāžu izskatīšanu.

(5) Ekvadora iesniedza Savienībai pieprasījumu nolīguma XIII pielikuma 1. papildinājumā iekļaut jaunas ģeogrāfiskās izcelsmes norādes. Savienība ir pabeigusi iebildumu procedūru un trīs jaunu Ekvadoras ģeogrāfiskās izcelsmes norāžu izskatīšanu.

(6) Nolīguma 257. panta 2. punktā noteikts, ka Intelektuālā īpašuma apakškomiteja, ko Puses izveidojušas saskaņā ar nolīguma 257. panta 1. punktu, ir atbildīga par nolīguma 209. pantā minētās informācijas novērtēšanu un par ierosinājumu Tirdzniecības komitejai, ko Puses izveidojušas saskaņā ar nolīguma 12. panta 1. punktu, grozīt nolīguma XIII pielikuma 1. papildinājumu.

(7) Intelektuālā īpašuma apakškomiteja 2022. gada 20. oktobrī novērtēja informāciju attiecībā uz jauno Kolumbijas ģeogrāfiskās izcelsmes norādi, sešām jaunām Peru ģeogrāfiskās izcelsmes norādēm un trīs jaunām Ekvadoras ģeogrāfiskās izcelsmes norādēm un ierosināja Tirdzniecības komitejai attiecīgi grozīt nolīguma XIII pielikuma 1. papildinājumu.

(8) Nolīguma 13. panta 1. punkta d) apakšpunktā noteikts, ka Tirdzniecības komitejas pienākums ir izvērtēt un pieņemt nolīgumā paredzētos lēmumus par jebkuru jautājumu, ko tai nodevusi saskaņā ar šo nolīgumu izveidotā specializētā struktūra.

(9) Saskaņā ar nolīguma 14. panta 3. punktu nolīguma 12. panta 4. punktā minētajos gadījumos jebkādu lēmumu pieņem ES Puse un attiecīgā Andu parakstītājvalsts, un tas ir spēkā vienīgi starp minētajām Pusēm. Tā kā šie gadījumi attiecas tikai uz divpusējām attiecībām starp ES Pusi un Kolumbiju, ES Pusi un Ekvadoru, ES Pusi un Peru un ir apspriesti trijās Intelektuālā īpašuma apakškomitejas divpusējās sesijās, piemērojami 12. panta 4 punkta noteikumi.

(10) Tāpēc nolīguma XIII pielikuma 1. papildinājums būtu jāgroza un grozījumi būtu Eiropas Savienības vārdā jāapstiprina,

IR NOLĒMUSI ŠĀDI.

1. pants Ar šo Eiropas Savienības vārdā apstiprina Tirdzniecības komitejas lēmuma projektā izklāstītos grozījumus XIII pielikuma 1. papildinājumā Tirdzniecības nolīgumā starp Eiropas Savienību un tās dalībvalstīm, no vienas puses, un Kolumbiju, Ekvadoru un Peru, no otras puses. Tirdzniecības komitejas lēmumu projekti ir pievienoti šā lēmuma pielikumā.

2. pants Savienības delegācijas vadītājs Tirdzniecības komitejā ir pilnvarots Savienības vārdā apstiprināt minētās komitejas lēmumus.

3. pants Šo lēmumu publicē Eiropas Savienības Oficiālajā Vēstnesī. Pēc Tirdzniecības komitejas lēmumu pieņemšanas tos publicē Eiropas Savienības Oficiālajā Vēstnesī.

Briselē, 2022. gada 14. novembrī Komisijas vārdā – Komisijas loceklis Janusz WOJCIECHOWSKI

(1) OV L 354, 21.12.2012., 1. lpp.

(2) OV L 356, 24.12.2016., 1. lpp.